الأعداء مفيهومش واحد زوين وآخر خايب، غير كتوّهم هادشي حيث كيمارسو عليك تبادل الأدوار أو بالدارجة “النّويبَة” نهار كتبغي تطاكي الكبير كيضربك الصغير، أو العكس! نفس الشي كديرو لينا الحياة، فينما يستقيم قنت كيعواج لاخور وللأسف غيبقى الإنسان عايش هاد إلى الأبد . داك الصباح جريت حتى طاب قلبي،كنت مفاطراش ومع سيادتي موطور إيصونص كناكل بزاف دغيا شعلات البولة حمرا، وقفت نردّ النفس و نشوف شكون تابعني، لقيت الجوقة تفرقات كيبانو ليا غير كساوي المرود بقاو بوحدهوم، فرحت فاش سالا هادشي حيث خايبة حتى فالمعاودة نتفلّق ف مظاهرة معرفاهاش حتى علاياش! غادي نبان من دوك اللي كيشارجيوهم فالكاميونات فحال الديشي و يهبطوهم يفرغو الطاقة السلبية قدام برلمان إستثنائي في بلد الإستثناء الأول على صعيد الكرة الأرضية، تمشيت شوية للشارع اللي مور إتصالات، كانو بزاف دطوموبيلات مبلاصيين وقدامهم زوج د الوقايةالمدنية والبشري مكاين ليه آثار، رجعت قبّي و زدت شوية كيبان واحد الولد جاي كيجري، فاللول مديتهاش فيه قلت يمكن فحالي هارب من ليزومبي، ماكتشفت راه حتى هو زومبي ولكن من فصيلة أخرى حتى تلاح ليا على صاكي فحال شي كلب مسعور، هو كيجر فالصاك وأنا ممفكاش معاه، دفعتو بكاع الجهد اللي فيا، دغيا طاح وجمع الوقفة حيث بقى قابط فالصاك، عاودت جبدتو عندي هو يطلق منو و قاللي راك معروفة ودردك،الجملة ديالو مجاتنيش غريبة، بطبيعة الحال راني معروفة بالنسبة ليه! أي حيوان مكينقض على الفريسة ديالو حتى يتأملها و يشوف تحركاتها و انفعلاتها وقدراتها و يفهم الميكانيزم ديالها عاد كيزعم يتلاح، و هاكا حتى الشفارة! بطبيعة الحال كاع الشفارة يكونو كيعرفو ضحاياهم، كيفما الكسّابة كيعرفو الرعيّة ديالهوم! اللي كريساك بالنية راه كان عارفك من قبل نيّة، اللي كريساك بالدماغ راه كان عارفك يا مكلخ يا معندك صحة ، وحتى اللي كيكَريسيك بالدين راه عارفك داير الله فمظاهر الناس ماشي فقلبك. طيّرها مني خلعة واخا كان شفار أليف بقيت كلي كنترعد، غالبا غيكون مبتدئ ولا إختصاص آخر غير الصيكان، مهم بنت ليه فهاد الصباح و قال دايز دايز نضرب بريكول! زدت شي زوج خطوات كيبانلي واحد هبط زاج طوموبيلتو و قاللي: كنتي تخلي ليه صاك لاهوما ولا يشرطّك! هاد ولد القحبة مايكون غير من مواليد برج الضّبعْ، بغيت نجاوبو ونقوليه كتترجلو غير وقت التزلال ودرت بناقص مكاين لاش نضيع معاه الحجرة اللي فيه يكفيه،بعد إعادة النظر إكتشفت أنني إلا زدت كثر من هاكا على برّا ماشي بعيد يضرب الرباط تسونامي هاد النهار، خرجت للشارع وقفت أقرب طاكسي للدار. إلا سولتوني علاش خاصني نمشي للجنة؟ غنقوليكوم بالإضافة أنني امرأة وجنسيتي مغربية وهادشي كافي باش الله يشفع ليا إذا كان عادل، زيدكم حتى ساكنة فالسابعيام ايطاج و لاسونسور خاسر !. كل مرة كنجي طالعة كيدوز فبالي شريط مطوّل من اللامعنى، الدورة الأولى كنكون فكامل لياقتي فحال الأطفال بابتسامة تهريجية أقبل على الدروج و كلي أمل في غد أفضل، الدورة الثانية كنسترجع كاع داكشي د التنمية الذاتية و ابراهيم الفقي وكنقول لراسي أنا واعرة ممكن بالإرادة ودانون نوصل، الثالثة كنتفكر أن الفقي كان غير كذاب وباع الوهم للناس بغسيل الفندق،الرابعة كتدوز بالزربة فحال المراهقة، الدورة الخامسة كنبدا نخطط و نتحكم فالتنفس و الريتم نفس الشي كنديروه فبدايات العشرينات السادسة كلشي كيفقد المذاق وجسمي كيضرّني و عقلي كيقولي “بغيت نفهم آش واقع” ومع الأسف حتى واحد مفاهم آش واقع! الدورة السابعة كنكون متّْ ووصلت لما بعد الضعف كتجي فبالي غير مراتي وشي نعسة حلوّة بين إيديها منعاودش نفيق، خسارة مساكناش فالثامن أما كون عرفت شنو كاين مابعد الموت! العمارة كانت كلها ساكتة داك صباح إلا داري فيها الجو د عيد العرش ، دقيت متسوقاتش ليا حيث غالبا غتكون مسمعاتوش، حليت بالساروت اللي عندي كنلقا قدامي زوج بنات مكنعرفهومش والله أعلم واش مدخلة غير زوج ولا مخبيّة شي زوج آخرين ف البلاكار ... يتبع الحلقة السابقة 
يوميات قرشالة روفولي ترويها ل”كود” مثلية بوجه مكشوف: الحلقة 28 : الشارع والمسيرة والعياشة والشرفة وجوجت لبنات